钦定古今图书集成/明伦汇编/氏族典/第159卷 > 《廖用贤尚友录》 > 韩浩
## 钦定古今图书集成/明伦汇编/氏族典/第159卷 > 《廖用贤尚友录》 > 韩浩

按《魏志夏侯惇传》：“韩浩者，河内人，以忠勇显，至中护
军，掌禁兵，封列侯。”〈注〉浩字元嗣，汉末兵起，县近山薮
多寇，浩聚徒众为县藩卫，太守王匡以为从事，将兵
拒董卓于盟津。时浩舅杜阳为河阴令，卓执之，使招
浩，浩不从。袁术闻而壮之，以为骑都尉。夏侯惇闻其
名，请与相见，大奇之，使领兵从征伐。迁护军。从破柳
城，改其官为中护军。及薨，太祖愍惜之。无子，以养子
荣嗣。

===韩珩===按《魏志袁绍传》：“焦触自号幽州刺史，驱率诸郡太守，
背袁向曹，杀白马盟，以次歃至。别驾韩珩曰：‘吾受袁
公厚恩，智不能救，勇不能死，于义阙矣。若北面曹氏，
所不能为也’。太祖高珩节，屡辟不至。”